b'\n_START_ARTICLE_\nFran\xc4\x8di\xc5\xa1ka \xc5\xa0tefan\xc4\x8di\xc4\x8d proti Sloveniji\n_START_SECTION_\nOzadje primera\n_START_PARAGRAPH_\nPrito\xc5\xbenica Fran\xc4\x8di\xc5\xa1ka \xc5\xa0tefan\xc4\x8di\xc4\x8d, je 23. oktobra 2009 vlo\xc5\xbeila to\xc5\xbebo zoper Republiko Slovenijo zaradi smrti njenega sina Branka \xc5\xa0tefan\xc4\x8di\xc4\x8da. Le-ta je trpel za paranoi\xc4\x8dno shizofrenijo in depresijo in bil ve\xc4\x8dkrat zdravljen. To\xc5\xbeilstvu v Novi Gorici je grozil, da bo pri\xc5\xa1el tja oboro\xc5\xbeen, zato so o tem obvestili Psihiatri\xc4\x8dno bolni\xc5\xa1nico Idrija. Ker naj bi v zadnjih nekaj tednih ve\xc4\x8dkrat grozil, da bo ubil ljudi, je psihiatrinja odlo\xc4\x8dila, da je nevaren in potrebuje zdravljenje ter predlagala asistenco policije pri premestitvi v bolni\xc5\xa1nico. Odhodu tja je nasprotoval. Ob posredovanju policistov je za\xc4\x8del kri\xc4\x8dati in jih odrivati ter se upirati, zato so uporabili fizi\xc4\x8dno silo in ga vklenili. Med intervencijo je bruhal, kar je prisotni zdravnik pripisal fizi\xc4\x8dnemu naporu. Pozneje so ugotovili nepravilno bitje srca in ga za\xc4\x8deli o\xc5\xbeivljati. Nekaj trenutkov kasneje je \xc5\xa0tefan\xc4\x8di\xc4\x8d umrl. To\xc5\xbeilka trdi, da je do\xc5\xbeivela mo\xc4\x8dno bole\xc4\x8dino in trpljenje zaradi smrti sina. Dr\xc5\xbeavo obto\xc5\xbeuje, da je odgovorna za smrt njenega sina, preiskava okoli\xc5\xa1\xc4\x8din tragi\xc4\x8dnega dogodka pa naj bi potekala tako, da resnica ne bi pri\xc5\xa1la na dan in bi se pristojni organi izognili odgovornosti, zato je zahtevala 150.000 evrov od\xc5\xa1kodnine. Dr\xc5\xbeava se brani, da je bila uporaba sile nujna. \xc5\xa0tefan\xc4\x8di\xc4\x8d naj bi se zadu\xc5\xa1il z bruhanjem, vendar mu niso mogli pravo\xc4\x8dasno pomagati, ker se je upiral. Preiskavo so izvedle slovenske oblasti.\n_START_SECTION_\nPostopek\n_START_PARAGRAPH_\nSodi\xc5\xa1\xc4\x8de je odgovarjalo na vpra\xc5\xa1anje, ali je dr\xc5\xbeava ravnala v skladu z 2. \xc4\x8dlenom Konvencije in je tako odgovorna za smrt \xc4\x8dloveka, ki je bil pod neposrednim nadzorom njenih organov._NEWLINE_Sodi\xc5\xa1\xc4\x8de je postavilo pravilo, da je dr\xc5\xbeava odgovorna, \xc4\x8de pride do po\xc5\xa1kodb ali smrti \xc4\x8dloveka v \xc4\x8dasu, ko je bil pod neposrednim nadzorom njenih represivnih organov._NEWLINE_Preiskava, ki so jo izvedli slovenski preiskovalni organi, je bila nezadostna in neustrezna, saj ni re\xc5\xa1ila niti vpra\xc5\xa1anja odgovornosti za smrt. Osebam, ki so aretirane je treba nemudoma nuditi zdravstveno pomo\xc4\x8d, \xc4\x8de njihovo stanje to zahteva. Sodi\xc5\xa1\xc4\x8de je ocenilo, da je bila odlo\xc4\x8ditev za prisilno hospitalizacijo upravi\xc4\x8dena, vendar je v tak\xc5\xa1nih primerih glede na zdravstveno stanje treba \xc5\xa1e posebej paziti na uporabljene metode in silo.\n_START_SECTION_\nOdlo\xc4\x8ditev ES\xc4\x8cP\n_START_PARAGRAPH_\nSodi\xc5\xa1\xc4\x8de v sestavi Senata sedmih sodnikov se soglasno strinja, da je pri\xc5\xa1lo do kr\xc5\xa1itve 2. \xc4\x8dlena Konvencije o \xc4\x8dlovekovih pravicah in temeljnih svobo\xc5\xa1\xc4\x8dinah. Ker je sodi\xc5\xa1\xc4\x8de ugotovilo, da je dr\xc5\xbeava RS odgovorna za smrt sina prito\xc5\xbenice, ki je posledica policijskega poskusa njegove prisilne hospitalizacije, mora Republika Slovenija pla\xc4\x8dati to\xc5\xbeilki 36.000 evrov od\xc5\xa1kodnine.'